In nomine sancte et individue Trinitatis, amen. Ludovicus Dei gratia Francorum rex, post guerras et dissentiones diutinas que inter nos et comitem Girardum et ecclesias nostras et domnum Humbertum de Bellojoco extiterant, tandem venimus Vinziliacum et ibi consilio baronum nostrorum pacem hujusmodi fecimus et affirmavimus. Comes Girardus recognovit se hominem nostrum esse et in casamentum recepisse de nobis, salva fidelitate primogeniti fratris sui comitis Stephani, tria castra Vinzellas, Montem-Beletum et Salam. Juraverunt etiam fidelitatem nobis et filio nostro Philippo, et quod pacem in perpetuum teneret ipse et sui nobis et nostris omnibus et nominatim Humberto de Bellojoco et suis, et quod pacta inter eos facta sicut in carta Humberti continentur firmiter observaret. Ecclesie etiam Matisconensi sub eodem sacramento promisit perpetuam pacem de se et de suis et precipue de illis quibus occasione comitis Girardi aliquid a nobis vel a nostris dampnum fuerat illatum preterquam de Ulrico de Balgiaco de quo faceret posse suum. Hospitacionem vero quam in terra Romenacensi exigebat, concedente et laudante fratre suo comite, Stephano episcopo et ecclesie guerpivit, et quatuor mitteriatas terre capitulo donavit, et de gageria Flaciaci quam ecclesia ei reddidit de monachis Lasiaci ad quos pertinebat pacem se eis facturum promisit.